BGRIM วิ่งแรง 5% หลัง COD โซลาร์ฟาร์มกัมพูชา 39MW จับตาปี 68 กำลังผลิตพุ่ง 7,200MW
BGRIM วิ่งแรง 5% หลัง COD โซลาร์ฟาร์มกัมพูชา 39MW จับตาปี 68 กำลังผลิตพุ่ง 7,200MW ล่าสุดอยู่ที่ 52.25 บาท บวก 2.75 บาท หรือ 5.56% มูลค่าซื้อขาย 1.22 พันล้านบาท
BGRIM วิ่งแรง 5% หลัง COD โซลาร์ฟาร์มกัมพูชา 39MW จับตาปี 68 กำลังผลิตพุ่ง 7,200MW ล่าสุดอยู่ที่ 52.25 บาท บวก 2.75 บาท หรือ 5.56% มูลค่าซื้อขาย 1.22 พันล้านบาท
28 ธ.ค. 2563

ผู้สื่อข่าวรายงานว่า ราคาหุ้น บริษัท บี.กริม เพาเวอร์ จำกัด (มหาชน) หรือ BGRIM ล่าสุด ณ เวลา 15.54 น. อยู่ที่ 52.25 บาท บวก 2.75 บาท หรือ 5.56% สูงสุดที่  52.50 บาท ต่ำสุดที่ 49.25 บาท ด้วยมูลค่าซื้อขาย 1.22 พันล้านบาท

ทั้งนี้ BGRIM แจ้งว่า ตามที่ บริษัท บี.กริม โซลาร์เพาเวอร์ 1 จำกัด ซึ่งเป็นบริษัทย่อย ได้เข้าถือหุ้นสัดส่วน 100% ใน บริษัท เรย์ เพาเวอร์ ซัพพลาย จำกัด ผู้พัฒนาโครงการโรงไฟฟ้าพลังงานแสงอาทิตย์แบบติดตั้งบนพื้นดิน ตั้งอยู่ที่เมืองศรีโสภณ จังหวัดบันทายมีชัย (หรือ บ็อนเตียย์เมียนเจ็ย) ประเทศกัมพูชา กำลังการผลิตติดตั้ง 39.0 เมกะวัตต์  (MW)
โดยมีสัญญาซื้อขายไฟฟ้า (PPA) ระยะเวลา 20 ปี กับการไฟฟ้าประเทศกัมพูชา (Electricite Du Cambodge – EDC) นั้น  ขณะนี้โครงการดังกล่าวได้เปิดดำเนินการจำหน่ายไฟฟ้าเชิงพาณิชย์(COD) เมื่อวันที่ 15 ธันวาคม 2563
ทั้งนี้ BGRIM ถือเป็นบริษัทไทยแห่งแรกที่สามารถสร้างประวัติศาสตร์ในการเข้าลงทุนเพื่อพัฒนาและก่อสร้างโครงการโรงไฟฟ้า Solar Farm ตามสัญญาซื้อขายไฟฟ้า (PPA) ระหว่างบริษัท เรย์ เพาเวอร์ ซัพพลาย จำกัด กับ การไฟฟ้าประเทศกัมพูชา ซึ่งสัญญาดังกล่าวอยู่ภายใต้การค้ำประกันโดยรัฐบาลประเทศกัมพูชา ทั้งนี้ BGRIM สามารถดำเนินการโครงการได้เป็นผลสำเร็จตรงตามเป้าหมายและระยะเวลาที่การไฟฟ้า ประเทศกัมพูชา ได้กำหนดแผนพัฒนาไว้อย่างครบถ้วน
โดยปัจจุบัน บี.กริม เพาเวอร์จึงมีโรงไฟฟ้าที่เปิดดำเนินการแล้วทั้งหมด 48 โครงการ รวมกำลังการผลิตติดตั้ง 3,058 เมกะวัตต์ และมีโครงการที่อยู่ระหว่างพัฒนาอีกหลายโครงการซึ่งจะทำให้กำลังการผลิตเติบโตเป็น 3,682 เมกะวัตต์ โดย บี.กริม เพาเวอร์พร้อมเดินหน้าขยายการลงทุนอย่างต่อเนื่องไปสู่เป้าหมาย 7,200 เมกะวัตต์ภายในปี 2568 โดยยึดหลักการการเติบโตอย่างมั่นคงและยั่งยืน
ทั้งนี้ ในไตรมาส 1/2564 บี.กริม เพาเวอร์มีกำหนดการเปิดดำเนินการเชิงพาณิชย์โครงการโรงไฟฟ้าพลังงานลมขนาด 16 เมกะวัตต์ ที่จังหวัดมุกดาหาร ตอกย้ำการสนับสนุนพลังงานสะอาดของ บี.กริม เพาเวอร์